**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2016 ОНЫ 04 ДҮГЭЭР САРД ХИЙЖ ГҮЙЦЭТГЭСЭН

АЖЛЫН ТАЙЛАН

1/ Нийслэлийн Иргэдийн Төлөөлөгчдийн Хурлын Тэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцын үйл ажиллагаа эрхлэх журам"-ын дагуу жуулчны байр сууцын үйлчилгээ эрхлэгчдээс 4 дүгээр сарын байдлаар нийт 38 санал хүсэлт, ирсэн /төрийн үйлчилгээний нэгдсэн төвд хандаж албан бичгээр 33, иргэнээс 5 хүсэлт/ ба стандартын шаардлага хангасан 3 иргэн, 18 ААН-д үйл ажиллагаа эрхлэх зөвшөөрөл олгож, стандартын шаардлага хангасан 2 ААН-ийн зөвшөөрлийг сунгахаар хүлээгдэж байна. Стандартын шаардлага хангаагүй 1 иргэн, 8 ААН-д хугацаатай үүрэг даалгавар өгч, стандартын үзлэгт хамрагдах хүсэлтэй 1 иргэн, 5 ААН-ийн хүсэлтийн дагуу үзлэгт хамруулахаар бэлтгэлийг хангаж байна.

2/ Нийслэлийн Засаг даргын 2016 оны А/51 дүгээр захирамжийн дагуу тус газраас зохион байгуулах Хонгконгийн “Ай Ти И” олон улсын аялал жуулчлалын үзэсгэлэн, ОХУ-ын олон улсын аялал жуулчлалын “MITT” үзэсгэлэн, Улаанбаатар хотын талаарх цахим мэдээллийн хайлтын системийн оновчлол, хөгжүүлэлтийг мэргэжлийн байгууллагаар гүйцэтгүүлэх ажил, Улаанбаатар хотын нийтийн тээврээр зорчих, үзвэр үйлчилгээний газруудад багцын үнээр үйлчлүүлэх боломжтой “Жуулчин” картыг үйлчилгээнд нэвтрүүлэх ажил, “Найрсаг Улаанбаатар” нийгмийн аяныг зохион байгуулах, өндөр хөгжилтэй орны сургалтын хөтөлбөрөөр үйлчилгээний менежментийн сургалтууд явуулах, сургалтын материал, гарын авлагууд боловсруулан гаргах зэрэг 6 арга хэмжээнүүдийг зохион байгуулахад шаардагдах нийт 169.547.409 төгрөгийн төсвийг боловсруулан нийслэлийн Засаг даргын Тамгын газрын даргаар батлуулав.

3/ “Найрсаг Улаанбаатар” хөтөлбөрөөс 2016 онд санхүүжсэн арга хэмжээнүүд болох “Улаанбаатарын өвлийн наадам”, “ITB Berlin”, “Найрсаг УБ зочлох үйлчилгээний тэмцээн” арга хэмжээнүүдээс  хэмнэсэн төсвийн жагсаалтыг гаргаж танилцуулав. 3 арга хэмжээний нийт 150.000.000 төгрөг батлагдсанаас 121.780.334 төгрөг зарцуулсан байна.

4/ Дэлхийн аялал жуулчлалын дээд шагнал болох “World Travel Awards”–д Улаанбаатар хот 2 төрлөөр өрсөлдөх эрхийг баталгаажуулав. Дэлхийн 161 орны 5000 гаруй аялал жуулчлалын байгууллага, улс, хотууд өрсөлддөг уг шагналд Улаанбаатар хот “Asia’s leading city break destination”, ”Asia’s leading Meetings and Conference destination” ангилалд нэр дэвшээд байна. Энэ нь нийслэл хотын гадаад сурталчилгаа, маркетингд чухал нөлөөтэй үйл ажиллагаа юм.

5/ Нийслэлийн Засаг даргаар ахлуулсан хөгжлийн бэрхшээлтэй иргэдийн зөвлөлөөс өгсөн үүрэг даалгаврын дагуу хөгжлийн бэрхшээлтэй иргэдийн үйлдвэрлэсэн бүтээгдэхүүнийг борлуулах зах зээлийн судалгааг хийж, “Шударга худалдаа, жуулчны мэдээллийн цэг” /Tourist information and Fair trade center/-ийг олон улсын жишгийн дагуу байгуулах төслийг боловсруулан байршлын судалгааг хийж 2016 оны 04 дүгээр сарын 13-ны өдөр зохион байгуулагдсан хөгжлийн бэрхшээлтэй иргэдийн зөвлөлийн хуралд танилцуулсан. Уг хурлаар дэмжигдсэний дагуу нийслэлийн Засаг даргын захирамжийн төсөл боловсруулан санал авч 2016 оны 04 дүгээр сарын 21-ний өдөр Дүнжингарав нэг цэгийн үйлчилгээний төвд зохион байгуулагдсан удирдлагын зөвлөлийн хурлаар хэлэлцүүлж дэмжүүлэв. Тус төвийг Улаанбаатар аялал жуулчлалын холбоо үйл ажиллагааг нь явуулж, нийслэлийн Засаг даргын Тамгын газраас гэрээ байгуулан хөгжлийн бэрхшээлтэй иргэдийн бүтээгдэхүүнийг борлуулах суваг болгон ашиглахаар шийдвэрлэв.

6/ Жил бүр аялал жуулчлалын улирал эхэлж буйтай холбогдуулан түр болон байнгын ажлын байр бий болгох зорилгоор зохион байгуулдаг “Аялал жуулчлал ба ажил эрхлэлт” хөдөлмөрийн яармагийг 2016 оны 04 дүгээр сарын 22-ны өдөр Монголын Залуучуудын холбооны Залуус танхимд зохион байгуулж аялал жуулчлалын чиглэлээр 600 гаруй ажлын байрыг нээлттэй зарласан ба нийт 62 иргэнийг шууд ажлын байранд зуучилж ажилласан. Хөдөлмөрийн яармагт оролцсон 28 ААН-д нийт 429 хүн бүртгүүлж анкет бөглөн, ажилд орох ярилцлага хийснээс 127 хүн түр болон байнгын ажлын байранд ажиллахаар болов. Хөдөлмөрийн яармагийн үеэр Нийслэлийн цагдаагийн газар, Монголын Оюутаны холбоотой хамтран “Оюутан цагдаа-2016” арга хэмжээнд хамрагдах сонирхолтой их дээд сургуулийн оюутан залуусын бүртгэлийг явуулсан бөгөөд нийт 98 оюутан бүртгүүлэв.

7/ Найрсаг Улаанбаатар хөтөлбөрийг 2016 онд хэрэгжүүлэх ажлын төлөвлөгөөнд тусгагдсан “Найрсаг Улаанбаатар” зочлох үйлчилгээний салбарын мэргэжлийн аварга шалгаруулах олон улсын тэмцээн, зочид буудал зоогийн газрын үзэсгэлэнг 2016 оны 04 дүгээр сарын 01-03-ны өдрүүдэд Мишээл экспо төвд зохион байгууллаа. Тэмцээнд Монгол, ОХУ, БНХАУ-ын нийт 19 байгууллагын 61 ажилтан 7 мэргэжлийн төрлөөр оролцож аваргуудаа тодруулсан бол зочид буудал зоогийн газрын үзэсгэлэнд 71 байгууллага оролцлоо.

8/ Аж ахуйн нэгж байгууллагын улсын тооллого явагдаж байгаатай холбогдуулан тус байгууллагын эрхлэх ажлын хүрээнд хамаарах байгууллагууд болох аяллын тур оператор, агент, зочид буудал, жуулчны бааз, амралтын газрууд нийт 662 байгууллагад зар мэдээллийг хүргэх ажлыг зохион байгуулав.

9/ Байгаль орчин, ногоон хөгжил, аялал жуулчлалын яамнаас боловсруулсан Амралтын газар, жуулчны бааз, гэр буудалд тавигдах ерөнхий шаардлага MNS 4063:2009 стандартын төсөлд санал өгөх ажлыг зохион байгуулж байгууллагын саналыг нэгтгэж хүргүүллээ.

10/ Улаанбаатар хотын шатахуун түгээх станцуудын орчимд нийтийн бие засах газар, кофе шопуудыг барих асуудлаар хамтарч ажиллах тухай саналыг шатахуун импортлогч компаниудад хүргүүлж уулзалтыг 04 дүгээр сарын 14-ны өдөр зохион байгууллаа. Уулзалтад Петровис, Шунхлай, Тэс петролум, Сод Монгол, М-Ойл, Жаст-Ойл, Магнай трейд зэрэг томоохон шатахуун импортлогч компаниудын удирдах төвшний төлөөллүүд оролцлоо. Уулзалтаар гадаад улс орнуудын шатахуун түгээх станцуудыг хажууд байрлуулсан эко шийдэл бүхий нийтийн бие засах газруудыг хэрхэн байрлуулсан, Монголд хэрхэн байгуулж болох талаарх танилцуулгыг тус газраас бэлтгэж танилцуулав. Мөн боловсон бие засах газар ажиллуулсан тохиолдолд жуулчны компаниуд, жуулчдад зориулсан мэдээллүүдийг хүргэж, дэмжлэг үзүүлэхээ мэдэгдэв. Уулзалтын үр дүнд компанийн төлөөллүүд энэ асуудлын дэлгэрэнгүй судалгаа хийж, компанийхаа хүрээнд хэлэлцэж, хамтарч ажиллах саналаа тус газарт ирүүлэхээр тогтов.

11/ “Найрсаг Улаанбаатар” хөтөлбөрийн хүрээнд тус газар нь Нийслэлийн Засаг даргын Тамгын газар, Улаанбаатар хотын цагдаагийн газар, Монголын яаралтай тусламжийн хөгжлийн нийгэмлэг, Монголын ур чадварын төв зэрэг байгууллагуудтай хамтран дараах сургалтуудыг зохион байгуулав. Үүнд:

* 04 дүгээр сарын 04-ний өдрөөс эхлэн 05 дугаар сарын 06-ны өдрийг хүртэл 2 үе шаттайгаар УБ хотын Цагдаагийн газрын цагдаа нарын англи хэлний сургалтыг зохион байгуулж байгаа ба одоогийн байдлаар нийт 43 цагдаа, МИАТ ХК-ийн 4 албан хаагч хамрагдаад байна.
* “Болзошгүй гамшиг ослын үеийн бэлэн байдлыг хангах, яаралтай тусламжийг зөв, чанартай үзүүлэх нь” сургалтыг зохион байгуулж байгаа ба нийт 24 удаагийн сургалтаар 551 хүн хамрагдаад байна. Тус сургалтыг 05 дугаар сард үргэлжлүүлэн зохион байгуулна.
* Тус газар нь Аялал жуулчлалын ур чадварын мэргэжлийн сургуультай хамтран өндөр хөгжилтэй орны зочлох үйлчилгээний нэр хүндтэй экспертийн сургалтыг жил бүр зохион байгуулдаг уламжлалтай. Энэ жил олон улсын “SES” байгууллагын мэргэжилтэн, Герман улсын зөвлөх эксперт Хайди Диксоны “Найрсаг Улаанбаатар” зочид буудлын үйлчилгээний мэргэшүүлэх цуврал сургалтыг зохион байгуулсан ба зочид буудал, дэн буудал, амралтын газар, жуулчны баазуудын удирдах ажилтан болон менежерүүд мөн нийслэлийн дүүргүүдийн мэргэжилтнүүд нийт 370 хүн хамрагдав.

12/ Нийслэлийн Аялал жуулчлалын газраас санаачлан Дэлхийн oюуны өмчийн өдрийг тохиолдуулан “Аялал жуулчлалын салбар дахь оюуны өмч, бизнес эрхлэгчдийн контентийн эрхийг хамгаалах” уулзалт, хэлэлцүүлэгийг 04 дүгээр сарын 25-ны өдөр зохион байгууллаа. Уулзалтад Нийслэлийн Аялал жуулчлалын газар, Оюуны өмчийн газар, Гэрэл зурагчдын нэгдсэн холбоо, аялал жуулчлалын байгууллагууд, оюуны өмчийн эрх зүйгээр мэргэшсэн хуульчид, контент үйлдвэрлэгч, ашиглагч байгууллагуудын төлөөлөл оролцлоо. Тус уулзалтын үеэр аялал жуулчлалын салбарт нийтлэг гардаг гэрэл зураг, видео, аяллын хөтөлбөр, текстэн мэдээлэл, орчуулгыг зөвшөөрөлгүй ашиглах, хуулбарлах, хууль зөрчигчдөд хүлээлгэх хариуцлага, эрхээ хамгаалах арга замуудын талаар мэдээлэл солилцлоо. Уулзалтад оролцсон байгууллагууд аялал жуулчлалын салбарт оюуны өмчийн хулгайтай нэгдсэн байдлаар тэмцэх, төлөөллийн байгууллагуудаараа дамжуулан эрхээ хамгаалах, эхний байдлаар хууль, зохицуулалтын талаар мэдээлэл түгээх, бусдын оюуны өмчийг зөвшөөрөлгүй ашиглаж байгаа иргэд, ААН-д сануулах, зөрчлийг арилгаагүй тохиолдолд тухайн байгууллагын нэр дээр шүүхэд нэхэмжлэл гаргах, цахим хуудсыг хаалгах зэрэг арга хэмжээг авахаар тогтлоо.

13/ БНСУ-ын Сөүл хотод 2016 оны 05 дугаар сард зохион байгуулагдах “Сөүл френдшип фэйр-2016” соёл урлаг, аялал жуулчлалын үзэсгэлэнд оролцохоор бэлтгэл ажлыг ханган ажиллаж байна.

14/ Улаанбаатар сити майп, гайд бүүкт “Найрсаг Улаанбаатар” хөтөлбөрийн календарьчилсан танилцуулга, жуулчдад зориулсан утасны апплекэйшний сурталчилгааг хувийн хэвшлийн байгууллагуудтай хамтран үнэ төлбөргүй 10.000 ширхэгийг хэвлүүлэн гаргаж сурталчилгаанд ашиглаж байна.

15/ БНСУ-ын Сөүл хотноо 2016 оны 06 дугаар сард зохион байгуулагдах КОТФА олон улсын аялал жуулчлалын үзэсгэлэнд БНСУ-д суугаа Элчин сайдын яам, Улаанбаатар хотын төлөөлөгчтэй хамтран оролцохоор болов. Үзэсгэлэнд оролцох зардлыг үзэсгэлэнгийн захиргаанд хүсэлт гаргасны дагуу 80 хувиар хөнгөлүүлж, үлдэгдэл төлбөрийг тур оператор компаниудаар гаргуулахаар болов. Ингэснээр КОТФА үзэсгэлэнд оролцох зардлыг бүрэн хэмнэв.

16/ That’s UB жуулчдад зориулсан сэтгүүлд “Найрсаг Улаанбаатар” хөтөлбөрийн хүрээнд зохиогдох эвентүүд, Даншиг наадмын мэдээллийг англи хэл дээр бэлтгэж байрлуулав.

17/ Үндэсний агаарын тээвэрлэгч МИАТ ХК-тай байгуулсан хамтын ажиллагааны хүрээнд агаарын хөлгийн энтертайментад Улаанбаатар хотыг сурталчилсан видео шторкийг олон улсын стандартын дагуу үнэ төлбөргүйгээр байрлууллаа.

18/ Монголын Аялал жуулчлалын холбооноос АСЕМ дээд хэмжээний уулзалтын үеэр жуулчин тээврийн хөдөлгөөнийг зохицуулах хүсэлтийг тус газарт тавьсаны дагуу нийслэлийн Засаг даргын орлогч Ц.Энхцэнгэл даргаар удирдуулсан уулзалтыг Замын хөдөлгөөний Удирдлагын төв, Замын цагдаагийн газрын мэргэжлийн ажилтнуудыг оролцуулан зохион байгуулав. Уулзалтын дагуу аялал жуулчлалын холбооноос хөдөлгөөний ачаалал хамгийн их байх өдөр, маршрутын мэдээллийг ирүүлсэн тохиолдолд замын хөдөлгөөн зохицуулалтыг хийх боломжтой болохыг холбогдох байгууллагууд мэдэгдэв.

19/ Нийслэлийн үйлчилгээний нэгдсэн төвөөр дамжуулан жуулчин тээврийн зөвшөөрөл бүхий авто тээврийн хэрэгсэлд нийслэлийн төвийн гудамж, авто замаар улсын дугаарын хязгаарлалтгүй зорчих гэрчилгээг 70 гаруй жолоочид олголоо. Мөн Драгон болон Мишээл экспо төв дээр нээгдэх төрийн үйлчилгээний салбаруудаар жуулчин тээврийн хэрэгслийг улсын дугаарын хязгаарлалтаас чөлөөлөх гэрчилгээг олгож байх журмын дагуу 70 ш гэрчилгээг дээрх төвүүдэд хүргэлээ.

20/ Улаанбаатар хотын Цагдаагийн газраас тус газарт хүсэлт тавьсаны дагуу олон нийтийн цагдаагийн 4 дүгээр ээлжийн 60 сонсогчдод “Найрсаг Улаанбаатар”-жуулчны аюулгүй байдал” сэдвээр 2 удаагийн сургалтыг зохион байгуулав.

21/ Интермед эмнэлэгээс “Найрсаг Улаанбаатар хөтөлбөр”-ийг дэмжин гадаад, дотоодын жуулчид, тав тухтай аялах, шаардлагатай үед эрүүл мэндийн тусламж үйлчилгээг иргэний харъяалал харгалзахгүй үзүүлэх “Интермед үүдэн эмнэлэг” төсөл ирүүлсэнийг судлан, тус газраас хамтран ажиллах боломжтой саналыг албан бичгээр хүргүүлэв. Монголд анх удаа хэрэгжих гэж буй үүдэн эмнэлэг нь зочид буудлууд олноор байршсан хотын төвийн хэсэгт байгуулагдаж байгаа, жуулчдад тусламжийг харъяалал харгалзахгүй үзүүлэх зэргээрээ онцлог юм.

22/ Аялал жуулчлалын шинэ бүтээгдэхүүн гаргах, Монголын үндэсний номын сангийн Үнэт ховор номын музейг аялал жуулчлалын эргэлтэд оруулах зорилготой Үндэсний номын санд 2016 оны 04 дүгээр сарын 20-ны өдөр зохион байгуулагдсан Үнэт ховор номын музейг танилцуулах уулзалтад тус газрын Дотоодын аялал жуулчлал хариуцсан мэргэжилтэн оролцож энэ чиглэлээр хамтран ажиллах тухай хүсэлтийг албан бичгээр хүргүүлэв.

23/ 2016 оны 04 дүгээр сарын 28-ны өдөр Аялал жуулчлалын ур чадварын мэргэжлийн сургуультай хамтран зохион байгуулсан “SES” байгууллагын ахмад мэргэжилтэн, зочид буудлын салбарын 50 жилийн туршлагатай зөвлөх эксперт Хайди Диксоны "Найрсаг Улаанбаатар” зочлох үйлчилгээний салбарын мэргэжлийн ур чадварыг сайжруулах сургалтанд тус газрын албан хаагчид бүрэн бүрэлдэхүүнээрээ хамрагдав.

24/ Жуулчны мэдээллийн төвөөр 4 дүгээр сард нийт гадаадын 25 жуулчин, 32 иргэн, ААНБ-д мэдээлэл өгч ажиллаа.

25/ Тус газарт 4 дүгээр сард 3 өргөдөл ирж шийдвэрлэлт 33% ба 2 өргөдөл хуулийн хугацаандаа байна. Мөн ААН-ээс зочид буудлын зөвшөөрөл хүссэн 25 хүсэлт бичгээр ирснээс 10 нь буюу 40% нь шийдвэрлэгдсэн байна. Үлдсэн 15 хүсэлт хуулийн хугацаандаа байна.

26/ Тус газарт дээд газраас 2, бусад газраас 10 албан бичиг ирснээс хариутай 4 бичгийг 100% шийдвэрлэсэн. Үлдсэн 6 бичиг нь хариугүй бичиг байна.

27/ Үндсэн үйл ажиллагааны чиглэлээр 9, явуулсан бичиг 20, тушаал 2 нийт 31 албан бичгийг бүртгэн бланкан дээр буулган баримтжуулж, хүргүүлсэн.

28 /Мэргэжилтнүүдээс байнга 55, түр 54, 70 жил 2 нийт 111 баримт хүлээн авч 2015 оны байгууллагын архивын нөхөн бүрдүүлэлтийг хийж гүйцэтгэв. 2015 оны байгууллагын архивын тоон тайланг Архивын нэгдсэн программд бүртгэж, шилэн дансны программд 1 дүгээр улирлын тайланг шивж орууллаа.

ХЯНАЖ ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо.......................................

ТАЙЛАНГ НЭГТГЭСЭН:

ТӨЛӨВЛӨЛТ ХАРИУЦСАН

МЭРГЭЖИЛТЭН Б.АМАРЗАЯА

огноо....................................